Abatoↄ huuhu a ɛsɛee kabimamenkabi wↄ Nairobi, Kenya no akyiri no, wↄde asomdwoeɛ asi wↄn mampanin nnɛ, a nnipa ahodoↄ ne akukudam a wↄfiri wiase afanan nyinaa kↄↄ bi de wↄn animuonyam kↄtaa akyire. Nanso ɛyɛ adeɛ a Owura Odinga ankↄ dwumadie no ase bi. Nnipa binom susu sɛ wankↄ bi ɛfiri sɛ, ne bo nnwo Owura Ruto nkunimdie no so.
Nnipa bɛyɛ 60,000 bↄ pee so wↄ Moi International Sport Center a ɛwↄ Kenya firi anↄpa nnↄnum himuu ↄman no frankaa a ɛnyɛ agorↄ koraa ɛfiri sɛ, ɛnnɛ yɛ da kɛseɛ pa ara wↄ Kenya foↄ abrabↄ mu. Ne nyinaa ne sɛ, wↄde William Ruto asi adwa so sɛ Kenya mampanin. Nhwehwɛmu mpo kyerɛ sɛ nnipa binom pirapiraeɛ pa ara, berɛ a wↄrepere awira beaeɛ hↄ no. Bammↄfoↄ a na wↄwↄ hↄ yeree wↄn bammↄ mu yie sɛ wↄmma nnipa nwira beaeɛ hↄ pii, nanso ankↄsi aga.
Wↄwoo Owura Ruto a wayɛ mampanin abɛdiakyire wↄ ↄman no mu mfeɛ du akyi no wↄ akuraa ketewa bi a ɛwↄ Kenya. Na ↄyɛ Owiemfoↄ ba a ↄfiri abusua aNyamesuro wↄ mu mu. Na ↄdua aburo, a mpo ɛsiane ahokyerɛ nti, na ↄde ne nan to fam akↄ sukuu, . Wei si so dua sɛ, obi nnim ↄbrempↄn ahyɛaseɛ. Ↄdaa n’anigyeɛ a ↄwↄ wↄ amanyↄsɛm ho wↄ 1990.
Nkaebↄ a ɛbɛtↄ dwa kyerɛ sɛ, Owura Ruto amma ho kwan amma nsɛntwerɛfoↄ a wↄwↄ ↄman no mu anni wↄn dwuma wↄ dwumadie yi ase, agye baako pɛ bo a wↄfrɛ no Multichoice nko ara. Sɛ wohwɛ mu a, Owura Ruto de soboↄ bↄↄ nsɛntwerɛfoↄ sɛ wↄyɛɛ nyiyimu tiaa no berɛ a na wↄrebↄ ntoa de wↄn nsɛm akↄtoto atoto ↄmanfoↄ anim no. Nnipa binom kyerɛ sɛ, wei nti na wↄamma wↄn kwan saa no.
Owura Ruto ahonya bebrebe yi nyinaa akyiri no, nhwehwɛmu kyerɛ sɛ ↄde ne ntoabↄ no kↄↄ abrɛfoↄ so. Wↄn ntoabↄ no mu no, ↄne Ↄmampanin Uhuru Kenyatta a na ↄyɛ ne panin a ↄtaa Owura Odinga  a na ↄne no repre akonnwa no akyi no bↄↄ mpu ne mpu. Owura kyenyatta amma Owura Ruto tirinkwa wↄ saa berɛ yi mu ara de bɛsi Dwoada anwummerɛ a ↄmaa no akwaaba wↄ Ↄmampanin asoɛeɛ no.
Owura Ruto dii nkunim wↄ abatoↄ no mu Ↄsanaa da a ɛtↄ so 9, nanso na kwan ketewaa bi na na ɛda ↄne Raila Odinga ntam. Owura Ruto nyaa abatoↄ no mu ↄha mu nkyekyɛmu 50.5, ɛnna Owura Odinga nyaa ↄha mu nkyekyɛmu 48.8. Owura Odinga anye abatoↄ no so nsunsuansoↄ no antom, na ↄde asɛm no kↄↄ Asɛnnibea Kɛseɛ mu. Nanso nnawↄtwe a atwa mu yi ara mu no, wↄgyaee asɛm no mu maa Owura Odinga nso gye too mu sɛdeɛ ɛbɛyɛ a basabasayɛ biara nsi, na asomdwoeɛ bɛba, na wↄde nkunim abotire no bↄↄ Ruto.
Owura yi agye adesoa ne amaneɛ a ↄman yi rekↄ mu no ato ne ho so. Sikasɛm mu haw, ↄman no sikasɛm a atↄ nsuom, ɛka, nneɛma boↄ a ɛrekↄ soro, aduane ne fangoo boↄ a ɛregye nsamu ɛsiane Ukraine ntↄkwasɛm yi, ne ɛka ne ɛkↄm a aba ↄman no mu nyinaa da Owura William aba mu. Ↄman no mu nnipa pii wↄ gyidie wↄ ne mu sɛ ↄbɛtumi ayɛ ama no aboro so.
Yɛma Owura William Ruto tirinkwa, na yɛrehwɛ n’anim sɛ ↄmma ne manfoↄ gyidie a wↄwↄ wↄ ne mu no nyɛ gyan, na wↄn nsa nsi fam.
